Els Serveis d'Orientació, Formació i Intermediació Laboral de l'associació  lleidatana ASPID van atendre l'any 2017 un total de 1.064 persones amb discapacitat i/o altres col·lectius en situació d'atur i van aconseguir que 345, el 33% dels usuaris atesos i 89 més que l'any passat, s'incorporessin al mercat laboral, després de visitar 481 empreses (59 més que el 2016), segons s'ha donat a conèixer aquest dijous al matí en la presentació del balanç dels Serveis. La majoria dels col·lectius atesos van ser les persones amb discapacitat, immigrants, dones, joves i els majors de 45 anys aturats de llarga durada. La presidenta d'ASPID, Bibiana Bendicho, ha destacat "l'èxit de la metodologia aplicada pels professionals de l'associació que ha permès aconseguir un índex d'inserció laboral històric dels usuaris del 33%" i ha afegit que "els programes de polítiques actives d'ocupació estan oberts a tota la població que estigui en atur i en situació de vulnerabilitat social". No obstant això, ha recordat que l'índex d'atur d'aquest col·lectiu triplica el de la resta de ciutadans i ciutadanes i, per tal de millorar la situació, ha demanat que "els programes de polítiques actives d'ocupació de la Generalitat deixin de ser tan estàndards i s'adeqüin més a les demandes laborals específiques de la població, del mercat de treball i del teixit empresarial de cada territori". El director territorial a Lleida del Departament de Treball, Afers Socials i Famílies, Joan Santacana, han manifestat que "el Servei Públic d'Ocupació de Catalunya (SOC) ja està treballant per incorporar convenis a mida a cada territori, que preveuen la participació de tots els agents socials, per tal de definir estratègies laborals més exitoses". Santacana també s'ha mostrat orgullós amb la tasca d’ASPID i ha titllat la xifra de contractació del 33% aconseguida l'any passat d'"hiperinserció i més tenint en compte que els usuaris pertanyen a un col·lectiu que té moltes dificultats per accedir al mercat laboral". La directora del Servei d'Integració Laboral d’ASPID, Lídia Méndez, ha informat que de les 1.064 persones ateses (978 per treballar per compte aliè i 86 per autoocupació), el 51% van ser homes, el 48% estaven en situació de risc d'exclusió –aquest col·lectiu té cada vegada un pes més important–, el 38% se situen a la franja d'edat de 46 a 55 anys i el 29% a la de 36 a 45 anys i el 65% van ser persones amb nacionalitat espanyola, l'11% provinents de la Unió Europea i un 24% van ser usuaris extracomunitaris. Cal destacar l'increment de persones amb estudis primaris, secundaris o Batxillerat que han accedit a la borsa de treball, del 35% de l'any 2016 al 59% d'enguany. Aquest servei va aconseguir l'any passat 345 insercions laborals (89 contractes més que l'any anterior). En aquest sentit, ASPID destaca l'evolució històrica positiva de les contractacions, que han passat de les 77 de l'any 2012 a les 345 del 2017, i també de les ofertes de treball de les empreses visitades, que al 2012 eren 127 i l'any passat van ser 265. Dels 345 contractes, el 83% corresponen a empreses ordinàries, el 5% van ser indefinits i el 72%, de fins a 6 mesos. Durant el 2017 es van fer 2.413 contactes amb 481 empreses de la demarcació de Lleida, es van gestionar un total de 265 ofertes de treball (tres més que l'any anterior) i es van signar 126 convenis de pràctiques. També es van crear 20 empreses i es van assessorar 86 emprenedors i emprenedores. En aquest sentit, Lídia Méndez ha destacat que hi ha hagut un 55% d'efectivitat en relació a les empreses col·laboradores visitades i la gestió de les ofertes de treball que han fet. Quant a la formació, es van impartir 2.357 hores de tallers de competències transversals a 567 alumnes i 1.005 hores de formació tècnica professional a 84 alumnes. L’any passat, ASPID va participar o va dur a terme 9 programes d’inserció laboral públics i privats: el Punt de Formació Incorpora de “la Caixa”; els Serveis Integrals d’Orientació, Acompanyament i Suport a la Inserció de les Persones amb Discapacitat i/o Malaltia Mental (SIOAS); el Treball amb Suport per a Persones amb Discapacitat; el Programa Orientació i Acompanyament a la Inserció; les Mesures Actives d’Inserció per a Persones Destinatàries de la Renda Mínima d’Inserció (MARMI); els Programes Integrals per a majors de 30 anys “Ponent Ocupació”; l’Agència de Col·locació d’ASPID; Incorpora de “la Caixa”, i el Punt d’Autoocupació Incorpora de “la Caixa”. Els Serveis d'Orientació, Formació i Intermediació Laboral d'ASPID, creats l'any 2001, cobreixen el 91% de la població total de la demarcació de Lleida i compta amb la consolidació de punts d'actuació a les comarques del Segrià, les Garrigues, el Pla d'Urgell, l'Urgell, la Segarra, la Noguera i l'Alt Urgell. En total, hi treballen 29 professionals directes, entre orientadors i orientadores laborals tècnics d'empresa i diplomats i diplomades  i llicenciats i llicenciades en àmbit social.

Summary: L'associació lleidatana ASPID troba feina a 345 persones durant el 2017, el 33% dels usuaris atesos


La Taula del Tercer Sector considera una "nova agressió" als més desafavorits la decisió del Tribunal Suprem d'anul·lar el bo social elèctric i obligar a indemnitzar les companyies elèctriques. Les entitats recorden que a Catalunya més de dos milions de persones perdran el dret d'acollir-se al bo social, segons xifres estadístiques. El president de la Taula del Tercer Sector, Oriol Illa, afirma que és "il·lícit" que les elèctriques augmentin els seus beneficis a costa dels més vulnerables i anuncia la proposta d'un "front comú social, polític i institucional" per garantir el dret als subministraments bàsics i combatre la pobresa energètica.  Illa critica que les companyies elèctriques Endesa i Eon España van recórrer als tribunals "l'únic instrument que tenien les persones vulnerables, el bo social, per així incrementar els seus guanys, i això és vergonyós". La Taula del Tercer Sector recorda que els 1900 milions d'euros amb què la sentència del Suprem obliga a indemnitzar Endesa, Iberdrola i Gas Natural representen poc més del 2% dels seus beneficis actuals, que pugen als 5.000 milions d'euros. Davant del que consideren una notícia "terrible", la Taula del Tercer Sector veu una oportunitat per "reformular" el bo social a l'Estat i proposa adequar la tarifa subvencionada als perfils més vulnerables, fer complir les Directives Europees (2009/72/CE i 2009/73/CE) que estableixen mesures de protecció als usuaris més desafavorits, apel·lar a la responsabilitat social de les companyies a revertir part dels seus beneficis en ajudes als usuaris i implicar al Tercer Sector en les accions per millorar les condicions de les persones que pateixen pobresa energètica creant una finestreta única de suport, desenvolupar plans d'ocupació i d'inserció i planificant accions preventives per evitar problemes de salut, benestar i econòmics. La sentència del Suprem arriba una setmana abans que se celebri el I Congrés de Pobresa energètica el 3 i 4 de novembre a Sabadell i que està organitzat pels Ajuntaments de Barcelona, Badalona i Sabadell, l'Àrea Metropolitana de Barcelona, la Diputació de Barcelona, Ecoserveis i la Taula del Tercer Secor.

Summary: El Tercer Sector considera una "nova agressió" als més desafavorits l'anul·lació del bo social elèctric


Els professionals sanitaris han rebut aquest dijous la Medalla d'Honor en la categoria d'or del Parlament en reconeixement a l'entrega i compromís en la pandèmia del coronavirus, en un acte en què la Cambra catalana també ha homenatjat les víctimes de la covid-19. "Curar i cuidar és sempre la nostra missió", ha entomat la metgessa internista de l'Hospital d'Igualada Dolors Arnau, que ha parlat en nom dels guardonats. Arnau ha recordat uns primers mesos "molt durs" i en què es van van sentir "sovint molt sols, amb pors i una gran incertesa" i en què van treballar com un "gran equip amb l'objectiu de donar la millor atenció". També ha demanat a qui està per sobre d'ells que els "escoltin" i "ajudin" i a la ciutadania, que sigui "responsable". L'acte de lliurament de la medalla, en un format molt reduït per la covid-19, s'emmarca en la commemoració de la Diada de Catalunya i del quaranta aniversari del restabliment de la Cambra catalana. La Mesa del Parlament va acordar per unanimitat el maig atorgar aquesta distinció als professionals de la salut que han donat "una resposta excepcional" davant "una crisi d'extrema gravetat i sostinguda en el temps".  L'octet de violoncels de la Fundació Conservatori Liceu ha interpretat des de l'escala d'Honor del Palau 'El cant dels ocells' en record i homenatge a les víctimes de la covid-19. En la seva intervenció en nom dels guardonats, Arnau ha recordat que, sobretot els primers mesos de la pandèmia, es van trobar davant d'una situació "totalment nova" per una "malaltia desconeguda" que van afrontar amb "tota la humanitat i professionalitat" de la qual van ser capaços i ha assenyalat que l'"impacte emocional" del que va representar això encara és "ben present" entre els professionals sanitaris.  "Metges de totes les especialitats i nivells assistencials; infermeria; auxiliars; amb la col·laboració imprescindible de nutrició, rehabilitació, farmàcia, logística, neteja i administració ens vam reorganitzar i vam treballar com un gran equip", ha afirmat Arnau, que ha recordat els professionals sanitaris que han mort a causa de la malaltia i els que lluiten per superar-la.   Aquesta metgessa de l'Hospital d'Igualada, que va ser el primer centre colpejat amb molta duresa per la pandèmia, ha subratllat que els sanitaris estan molt atents a la situació de la pandèmia que, adverteix, en qualsevol moment pot canviar i ha parlat dels "recursos limitats" de l'atenció primària, que té un "gran paper" per detectar els contagis mentre atén els pacients amb altres patologies.  En la recepció de la medalla, han acompanyat Arnau Miguel Cerrillo, infermer del CAP Mossèn Jaume Soler de Cornellà del Llobregat; Neus Camps, epidemiòloga del Servei Epidemiològic de Girona; Glòria Ollé, tècnica de cures auxiliars d'infermeria de l'UCI de l'Hospital Universitari Germans Trias i Pujol de Badalona, i Jesús Cabrera, administratiu del CAP Roquetes-Canteres de Barcelona.   El president del Parlament, Roger Torrent, ha destacat la resposta "excepcional" dels professionals sanitaris i el "sobreesforç" en els moments "més crítics" per "impedir la fallida de l'atenció sanitària i evitar que la pèrdua de vides fos més gran del que, malauradament, ha estat i continua sent". "Ni el cansament, ni el risc al que s'exposaven, ni els recursos insuficients, ni la tensió que vivien davant una malaltia desconeguda, van fer defallir el seu treball", ha afirmat, per afegir que la "generosa actitud", el "sentit de la responsabilitat" i el "compromís amb el conjunt de la ciutadania" són "un exemple per a tothom".  Torrent ha advertit també que la pandèmia encara és present i que "venen mesos molt complicats", en què les "mesures necessàries de prevenció tenen i tindran un cost elevat", i ha demanat fer de la salut una prioritat i posar-la al centre del model socioeconòmic "molt més enllà de la resposta a la pandèmia".  A l'inici de l'acte, la cantautora Judit Neddermann ha interpretat una cançó composta per ella en honor als professionals del sistema de salut. La cloenda ha estat amb l'himne nacional de Catalunya interpretat pels estudiants del Conservatori del Liceu. Han assistit a l'acte el president de la Generalitat, Quim Torra; el vicepresident del Govern, Pere Aragonès; la consellera de Salut, Alba Vergés; els expresidents del Parlament Joan Rigol i Ernest Benach i els presidents o portaveus de tots els grups parlamentaris.  El Parlament atorga la Medalla d'Honor des del 2000 a personalitats o institucions que mereixen un reconeixement excepcional. L'any passat la van rebre Carola Rackete, capitana del vaixell Sea Watch 3, i Òscar Camps, fundador i director de l'ONG Proactiva Open Arms.

Summary: Els sanitaris reben la Medalla d'Honor del Parlament: "Curar i cuidar és sempre la nostra missió"


Inspecció de Treball ha detectat irregularitats en l'ús d'Equips de Protecció Individual (EPI) en almenys cinc Centres d'Atenció Primària (CAP) de Barcelona, tot i que no descarta que n'hi pugui haver en altres. La discrepància principal ve donada per la interpretació que l'Institut Català de la Salut (ICS) fa de la normativa sanitària pel que fa a la reutilització dels EPI. A parer d'Inspecció de Treball, aquesta reutilització hauria de ser més restrictiva del que interpreta la Generalitat, i per això insta l'iCS a revisar els protocols “amb caràcter immediat”. D'altra banda, Inspecció de Treball ha detectat que en bona part dels CAP barcelonins durant els primers quinze dies de la pandèmia hi va haver manca d'equips de protecció. L'entitat, que ha analitzat la situació després d'una demanda del sindicat Satse, afirma que l'ICS ha de revisar “amb caràcter immediat” l'avaluació de riscos biològics específica per a la covid-19, per “adaptar-la a les recomanacions sanitàries establertes”. Aquesta avaluació, a més, ha d'estar en revisió “permanent” per adaptar-se a les noves recomanacions i instruccions sobre la matèria. A més, la Inspecció de Treball també insta l'ICS a revisar -igualment amb caràctrer “immediat”- un document de factura pròpia que recull les mesures excepcionals d'optimització i alternatives als EPI en el marc de la crisi del coronavirus. En aquest sentit, l'entitat inspectora recorda al Govern que l'ICS té l'obligació de “garantir i vetllar” perquè la utilització d'aquests equips “sigui segura” segons les prestacions dels equips utilitzats, les recomanacions dels fabricants i les guies d'ús o estudis d'entitats de reconegut prestigi sobre la matèria. En aquest sentit, la Inspecció de Treball ha detectat que l'ICS “fa un error d'interpretació” en un dels documents d'experts en què es basa, ja que allà on aquest estudi atorga a determinats elements dels EPI una utilització màxima de cinc usos, l'ICS tradueix que la utilització màxima ha de ser de cinc jornades. Així, l'entitat inspectora requereix a la Generalitat que revisi el document de factura pròpia “amb l'objectiu de determinar un protocol d'ús seguir dels EPI i garantir el compliment de les obligacions (...) sobre disposicions mínimes de seguretat i salut” relatives a la utilització pels treballadors d'aquesta mena d'equipament. Finalment, i també amb caràcter “immediat”, Inspecció de Treball requereix a l'ICS que adopti “quantes mesures siguin necessàries” per modificar les pràctiques “que no s'ajusten a les recomanacions sobre ús alternatiu d'EPI”.

Summary: Inspecció de Treball detecta irregularitats en l'ús d'EPI en almenys cinc CAP de Barcelona


Un home d'uns 40 anys i nacionalitat búlgara, S. B., ha acceptat aquest dimecres quatre anys i 1 dia de presó per entrar a robar en dos domicilis de Lleida, escalant per la façana. Ha evitat així el judici que s'havia de celebrar a l'Audiència de Lleida i ha aconseguit un acord entre les parts per rebaixar considerablement els 12 anys de presó que demanava inicialment la fiscalia. Això ha estat possible gràcies a que s'han considerat els fets com un delicte de robatori amb força continuat, en comptes de dos robatoris amb força. L'acusat ja havia estat condemnat pels jutjats de Valladolid, Segovia i Saragossa anteriorment, sempre per robatoris amb força. També té una condemna del jutjat de Lleida del maig de 2016 per un robatori amb força comès el juliol de 2015. L'acusat, que es troba a la presó de manera provisional des de fa un any pels dos últims robatoris que s'havien de jutjar aquest dimecres, ha reconegut els fets i ha acceptat una pena de 4 anys i 1 dia de presó per un delicte continuat de robatori amb força en casa habitada. En concret se l'acusava de dos robatoris. En el primer, el 26 de setembre de 2018, va pujar per la canalització del gas situada al costat d'un edifici de la ciutat de Lleida, ajudant-se amb els cables elèctrics de la paret, per arribar al primer pis. Un cop a la terrassa va entrar per una finestra després de trencar la mosquitera i es va endur dos moneders, un amb 15 euros, un mòbil i un rellotge. En el segon, el 29 de setembre de 2018, va escalar per una canonada fins a arribar a la terrassa del primer pis i des d'allà va pujar al segon. Un cop a la terrassa, va entrar dins del segon pis i es va endur un moneder. En els dos casos es va endur objectes de poc valor pels quals els propietaris no han reclamat.

Summary: Accepta quatre anys de presó per robar en dos domicilis de Lleida, escalant per la façana


L'alcalde de Mataró, David Bote, ha reclamat aquest dimecres al conseller d'Interior, Miquel Buch, un reforç "permanent" dels efectius policials al municipi per eradicar la creixent inseguretat a la ciutat. Després de celebrar una Junta Local de Seguretat telemàtica,  Bote ha "agraït" que Interior, de manera puntual, estigui enviant efectius dels Mossos d'Esquadra a la ciutat, però ha reclamat un pla de xoc  per "eradicar els problemes d'arrel". A més, l'alcalde ha tornat a insistir que la lluita contra la delinqüència a Barcelona "no ha de significar un perjudici pels municipis del seu entorn". Al seu torn, Buch ha evitat posar data a un reforç policial que considera necessari. David Bote ha explicat que al gener es va constatar un increment dels fets delictius a Mataró que va coincidir amb el pla de xoc contra la delinqüència aplicat a Barcelona. Un increment, ha afegit, que s'ha tornat a fer evident durant el confinament amb la presència de grups amb una alta activitat delictiva. Aquí, el batlle ha dit que troba bé que s'ajudi a Barcelona si ho necessita, però que això no pot significar "repartir" els delinqüents pels municipis veïns. "Anirem i arribarem on calgui per defensar els interessos de la ciutat", ha advertit Bote. Tot i que sense precisar xifres, Buch ha recordat que des de fa una setmana s'han enviat agents de reforç a la ciutat "en funció de la realitat que ens anem trobant", però ha evitat posar data a un increment estable de les plantilles policials. Aquí, ha recordat que, després de vuit anys, el Govern ha impulsat dues promocions de Mossos d'Esquadra amb 1.500 efectius i que un cop estiguin plenament operatius s'enviaran "allà on calgui".  Increment dels fets delictius Buch ha reconegut que dades en mà els fets delictius han augmentat a Mataró durant el confinament. Concretament, ho han fet un 4% entre els mesos d'abril i maig respecte el mateix període de l'any anterior. També ha pujat, en aquest cas un 15,1%, el nombre de detencions i un 4,8% els fets resolts. "S'han incrementat els delictes, però també s'han fet més detencions i més efectives", ha destacat el conseller.  Tant Bote com Buch han reconegut que l'increment de fets delictius tenen el focus en l'increment d'edificis ocupats a la ciutat. Unes ocupacions, ha volgut aclarir el batlle de Mataró, que la Policia Local té "detectades i controlades" i contra les que només es podrà actuar amb els recursos necessaris i un canvi legislatiu.  Pel que fa a les ocupacions, segons dades de l'Ajuntament de Mataró en el que portem de 2020 la Unitat de Convivència i Civisme de la Policia Local ha realitzat 97 actuacions relacionades amb ocupacions a la ciutat. D'aquestes, 37 s'han fet durant el mes de maig, 16 més que en el mateix mes de l'any passat i sis més respecte el mes de maig del 2018. Davant aquest increment, el consistori vol analitzar les dades per veure quina relació tenen amb el confinament, quan la presència permanent de veïns a l'interior dels domicilis ha fet aflorar més problemes de convivència.

Summary: Mataró reclama a Buch un reforç policial "permanent" per eradicar la creixent inseguretat a la ciutat


Protecció Civil ha desactivat aquest diumenge al vespre l'alerta del pla Infocat per alt risc d'incendi i del pla Procicat per onada de calor. En aquests dos dies que ha estat activada la fase d'alerta, el Govern ha suspès les activitats al medi natural, com ara les curses a motor o les caminades per la muntanya, a fins a 13 comarques per alt risc de foc i Agents Rurals han mantingut el nivell 3 del pla Alfa a un total de fins a 242 municipis de Catalunya.

Summary: Protecció Civil desactiva les alertes per alt risc d'incendi i onada de calor


El Museu Dalí explora la fascinació del geni empordanès per l'estereoscòpia i la pintura en tres dimensions. La Fundació ha inaugurat una nova exposició temporal amb sis díptics que Dalí va pintar entre els anys 1972 i 1978, uns olis sorgits de l'interès que va despertar-li l'obra de l'artista i gravador barroc holandès Gerrit Dou. La mostra temporal fa que el visitant interactuï amb els quadres, a través d'uns dispositius formats per unes ulleres i una pantalla de telèfon mòbil que creen l'efecte de realitat virtual. Uns aparells adaptats al segle XXI, però que són hereus de l'estereoscopi que Dalí tenia a Portlligat, i del qual se servia per veure les seves obres en relleu. L'exposició, la quarta temporal d'aquest any, es podrà veure durant tot el 2017.


Els teatres privats catalans no reobriran abans del setembre si no se'ls garanteix que poden fer-ho en condicions de "normalitat", és a dir, amb l'aforament complert. Així estava previst internament des de fa setmanes i així ho ha verbalitzat aquest dimecres la presidenta d'ADETCA, Isabel Vidal: "No podem treballar amb distanciament físic ni amb terços, i si aquestes són les condicions, no podrem obrir; planifiquem inaugurar la temporada al setembre", ha exposat a l'ACN. Vidal també ha considerat que amb l'actual calendari de fases "només podrà obrir el sector públic". En aquest sentit, avança que els teatres privats de Barcelona no obriran pel Festival Grec, malgrat que hi col·laboraran si es programen activitats de carrer.

Summary: Els teatres privats descarten obrir abans del setembre si no és amb el 100% de l'aforament


El president del parlament d’Eslovènia, Milan Brglez, ha donat suport al referèndum de l’1-O. Segons la radiotelevisió pública eslovena, el polític balcànic ha dit que “tots els països tenen dret a la integritat territorial, però només si respecten el dret del poble a l’autodeterminació”. En aquest sentit, s’ha mostrat “preocupat” per la situació política actual a Catalunya i ha demanat “una solució democràtica sense coerció”. Brglez és un membre destacat del Partit de Centre Modern, que governa en coalició el país i és membre del grup liberal al Parlament Europeu.  Segons ell, “la coerció mai és la solució”. En una advertència a les accions de l’Estat per aturar la votació de diumenge, també creu que un ús excessiu de mesures coercitives “condueix cap a la direcció contrària a l’esperada”. “Eslovènia aprecia el dret a l’autodeterminació i també es va crear sota la base d’aquest dret de les nacions”, apunta Brglez. El país balcànic va ser el primer que va declarar la independència de Iugoslàvia l’any 1991, després d’un referèndum no acordat amb la capital de l’antiga federació balcànica, Belgrad, el desembre de l’any anterior.

Summary: El president del parlament eslovè creu que Catalunya té “dret a l’autodeterminació”


El primer ministre britànic, David Cameron, ha comparegut aquest dilluns a la Cambra dels Comuns per explicar els passos a seguir després que les britànics votessin pel ‘Brexit’ al referèndum del passat 23 de juny. Cameron ha advertit que la sortida del Regne Unit de la UE “és una decisió sobirana” i que, per tant, “seran els britànics” qui decideixin com i quan sortir-ne.  El ‘premier’ britànic ha assegurat que així ho traslladarà als representants comunitaris a la reunió prevista per aquest dimarts a Brussel·les. La posició de Cameron contrasta amb la de les institucions europees, que en les darrers hores s’han posicionat a favor d’accelerar el procés de ‘Brexit’, invocant l’article número 50 del tractat de Lisboa. Cameron ha assegurat que el seu govern "es prepararà per a les negociacions" que hauran de fer efectiu el 'Brexit' però ha volgut deixar clar que "el govern britànic no invocarà encara l'article número 50 del tractat de Lisboa", que estableix quin hauria de ser el protocol de sortida de la UE. "Abans de fer-ho hem de decidir quin tipus de relació volem establir amb la UE", ha insistit Cameron. "Jo mateix faré aquest apunt al president del Consell Europeu i de la Comissió Europea i ho tornaré a aclarir a la reunió del Consell Europeu a Brussel·les", ha subratllat. El successor de Cameron es decidirà el 2 de setembre Tot i que ha assegurat que "hi ha molta feina que ja es pot començar a fer", Cameron reconeix que "totes les decisions clau" les haurà de prendre el nou primer ministre britànic. Un substitut que podria saber-se el proper 2 de setembre, segons ha decidit el Comitè 1922, el grup del partit conservador encarregat d'establir les normes de la successió del primer ministre. Segons aquest comitè, els candidats a ocupar el 10 de Donwing Street podrien presentar la seva candidatura fins al proper dijous 29 de juny. L'exalcalde de Londres i una de les cares més visibles a favor del 'Brexit', Boris Johnson, es postula com un dels candidats amb més suports per substituir Cameron al capdavant del govern. D'altres noms a les travesses són la ministra d'Interior, Theresa May, i el ministre de finances, George Osborne. No obstant això, la seva posició a favor de seguir dins la UE els podria fer perdre suports tenint en compte el resultat del referèndum del 'Brexit'.

Summary: Cameron adverteix  que “seran els britànics” qui decideixin el calendari per sortir de la UE


El Consell Escolar de Catalunya (CEC) veu necessari modificar el currículum, tant a Primària com a Secundària, sobretot per incidir en el pensament crític i la formació en valors, aspectes que considera rellevants perquè els més joves puguin discernir les notícies falses i tota la informació que es difon per les xarxes socials. En un nou informe, encarregat pel conseller Josep Bargalló per detectar bones pràctiques en l'ús dels mòbils als centres educatius, el CEC considera que cal reforçar la formació dels docents en competència digital, designar un referent en protecció de dades a cada escola o institut i mantenir el treball amb les famílies que, segons una enquesta als centres, busquen majoritàriament orientació en els límits i normes d'ús dels dispositius.  En una enquesta enviada als centres i resposta per un miler d'escoles i instituts, es destaca que més del 96% dels alumnes que fan servir el mòbil a les aules fan servir el seu propi terminal, un ús que es fa majoritàriament als centres de Secundària. Els centres que autoritzen l'ús del mòbil el tenen recollit, en un 79% dels casos, a les normes d'organització i funcionament del centres. En canvi, a les escoles i instituts amb l'ús del mòbil prohibit, no apareix a les normes del centre.  La percepció majoritària sobre la competència digital dels docents és de ''bastant'' en un 69,47% dels casos, un percentatge similar als que consideren que gaudeixen d'un grau de maduresa digital ''correcte''. Només el 30% dels centres declaren tenir més del 75% del professorat amb formació TAC.  Per això, des del CEC es descarta que prohibir sigui la via per abordar l'ús dels mòbils entre els estudiants. En declaracions  a l'ACN, el secretari del CEC, Jordi Rodon, ha explicat que les tecnologies temen ''molt més de positiu que de negatiu'' i tot i reconèixer ''riscos'', recalca que la vida és ''arriscada''. Compara l'aparició dels mòbils i la generalització del seu ús als centres amb l'arribada, anys enrere, dels televisors i els dubtes que generava la seva presència a les aules i que, en canvi, se n'ha fet un bon ús amb el visionat, per exemple, de documentals.  Per Rodon, és ''simple'' pensar que ''prohibint les coses, les resolem'' i creu que seria una ''irresponsabilitat''. Aposta, en canvi, per poder-ne fer un ús educatiu i destaca que actualment, els alumnes ja tenen docents ''que no són babaus'' davant i que regulen l'ús no pedagògic d'aquests aparells, però destaca que gràcies als mòbils sorgeixen moltes oportunitats  i que s'ha d'encarar els adolescents cap un ús ''saludable''.  Per això, des del CEC s'insisteix en la necessitat de potenciar la ''mirada crítica'' per a què els alumnes entenguin el funcionament del món i puguin qüestionar-s'ho tot, sense tabús. En aquest sentit, Rodon destaca que s'han de poder qüestionar les notícies dels mitjans, les notícies falses o qualsevol informació que es difongui i que, d'alguna manera és aplicar el mètode científic per contrastar qualsevol hipòtesi. Per aquest motiu, l'informe del CEC insisteix en una modificació del currículum que fomenti aquest pensament crític, sobretot a secundària. L'informe del Consell escolar també aposta pe treballar les eines contra el ciberassetjament, i aprofundir en els protocols d'educació per la lluita contra aquest fenomen. També destaca la necessitat d'incrementar la conscienciació del conjunt de la comunitat educativa per mitjà de campanyes informatives i de sensibilització.  Pel Consell Escolar de Catalunya també fa especial èmfasi en la necessitat de designar un docent del centre com a referent en matèria de protecció de dades perquè estigui en coordinació amb l'Agència de Protecció de Dades a l'hora de tractar les dades del centre però també pugui fer intervenció ràpida amb l'alumnat, plantejant-se actuacions amb les xarxes socials o decidint com i on trobar assessorament. Les conclusions d'aquest informe també recalquen que cal disposar d'un codi ètic de centre per fer un ús educatiu de les dades dels alumnes adaptat a aquesta circumstància i treballar a partir d'aquest codi els temes que pateixen els centres escolars com pot ser l'assetjament o el ciberassetjament.  El ple del Consell Escolar de Catalunya l'informe aquest dimarts a la tarda i l'ha lliurat al conseller d'Educació, Josep Bargalló, qui el va encarregar la tardor de l'any passat. Així, s'actualitza el primer document que l'organisme va fer el 4 de març del 2015 on es van facilitar les primeres orientacions per a les polítiques de centre.

Summary: El Consell Escolar recomana canviar el currículum de secundària per fomentar l'esperit crític en l'ús del mòbil a l'aula


El Servei Català de Trànsit ha informat aquest dimarts que ja ha quedat restablerta la circulació a l'última via que estava tallada des de dilluns per l'episodi de pluges i vent dels últims dos dies a Catalunya. Es tracta de la LV-3341 a Barbens (Pla d'Urgell). Durant el dilluns es van produir talls en una desena de carreteres per esllavissades, inundacions i obstacles a la via, especialment arbres o branques. Ara ja no queden vies amb restriccions pels aiguats. Protecció Civil ha desactivat el pla per risc d'inundacions Inuncat, tot i que demana prudència perquè els cabals dels rius són abundants, especialment les parts baixes del Ter i del Llobregat.

Summary: Restablerta la circulació a l'última via tallada per les pluges de dilluns


Ho piula el dia en que el butlletí espanyol publica la "destitució" del president  ACN Barcelona.-La diputada de Podem Àngels Martínez Castells ha donat suport a Carles Puigdemont com a president de la Generalitat: "Que el BOE digui missa: el president de la República és @KRLS Puigdemont", ha dit via Twitter. Martínez ha fet aquest tuit hores després que el BOE hagi publicat les mesures anunciades divendres pel president del govern espanyol, Mariano Rajoy, en aplicació de l'article 155 de la Constitució. Entre elles, figura que el propi Rajoy assumeix les funcions i competències que corresponen al president de la Generalitat. Ara bé, posteriorment afegeix que el president espanyol delega aquestes funcions en la seva vicepresidenta i ministra per a les Administracions Territorial, Soraya Sáenz de Santamaría.

Summary: Martínez Castells (Podem): "Que el BOE digui missa: el president de la República és Carles Puigdemont"


La campanya ciutadana presentada aquest divendres per fabricar mascaretes casolanes a Tàrrega ja compta amb més de 150 inscrits en menys de 24 hores. Les entitats impulsores, Cartaes, Alba i la Soll, han qualificat de "gran èxit" l'acollida del projecte i han decidit tancar les inscripcions a nous voluntaris, ja que consideren que "ja es disposa de molta gent" per fer els encàrrecs prevists. També hi ha empreses del territori que s'han ofert a donar material per poder elaborar més mascaretes.  L'objectiu de la campanya és formar un grup de ciutadans que disposin de màquina de cosir i que, a través d'un vídeotutorial, aprenguin com es pot fer una màscara de protecció des de casa i a baix cost. Posteriorment, les mascaretes es distribuiran a personal de risc que les puguin necessitar en les seves tasques. La iniciativa es va presentar aquest divendres i en poques hores ha sumat més de 150 inscrits. Davant la bona acollida que aquesta ha tingut i el fet que encara no es disposa del material suficient per poder començar a fabricar les mascaretes, les entitats impulsores han decidit tancar les inscripcions a nous voluntaris. Així mateix, també han informat que diverses empreses de la zona s'han interessat en la possibilitat de donar material per poder ajudar a fer més mascaretes.   De moment, la campanya ja ha rebut una primera comanda de 200 mascaretes per a les residències targarines del Carme i de Sant Antoni. L'objectiu és anar-ne fabricat i que es puguin repartir també a policies, voluntaris que ajudin a repartir medicaments o menjar i altres persones que les requereixin. Paral·lelament, Alba també farà màscares des de les seves residències, gràcies a la col·laboració dels seus interns.

Summary: La campanya ciutadana per fabricar mascaretes casolanes a Tàrrega ja compta amb més de 150 inscrits


La proposta, de JxCat, obté el suport de tots els grups excepte Cs, que s'absté ACN Barcelona.-El ple de Barcelona ha aprovat crear un grup de treball que abordi diferents vies per posar fi "a la pràctica d'ocupacions per part d'organitzacions il·lícites, així com les ocupacions que generen greus problemes de convivència". La proposició, presentada per JxCat, ha comptat amb el suport de tots els partits, amb excepció de Cs, que s'ha abstingut perquè "no té gran garantia que serveixi per a alguna cosa". El grup de treball haurà de fer una diagnosi sobre la situació de les ocupacions fixar accions per posar fi "a la problemàtica social derivada" de les ocupacions. El text ha tirat endavant després de pactar amb el govern que, en comptes de la creació d'una Comissió d'estudi -com volia JxCat- es creï un grup de treball. "El problema és real i ben greu", ha advertit durant la seva intervenció al plenari Jordi Martí (JxCat). El regidor ha puntualitzat que existeixen diferents tipus d'ocupacions i ha admès que cal ser "curosos" amb les ocupacions "socials", casos en què les administracions públiques han de poder oferir "solucions efectives". Amb tot, Martí ha afegit que si bé cal defensar el dret a l'habitatge també cal defensar el dret a la propietat. Tot plegat, ha dit, requereix acció coordinada de diversos actors com ara legisladors, tribunals o serveis socials, entre altres. Composició i funcionament El grup de treball serà presidit per un regidor de govern i estarà integrat pels equips tècnics de les diferents àrees afectades i els grups municipals però es podrà convidar persones expertes i entitats socials i veïnals. El grup de treball es reunirà mensualment fins a un màxim de tres sessions i prendrà els acords per majoria ponderada. En acabar les sessions, s'elaborarà un informe que es presentarà al ple, en tot cas, en un termini màxim de quatre mesos. Valoracions dels grups Des d'ERC han compartit que hi ha ocupadors que són "màfies organitzades" però també ocupacions per necessitat d'habitatge" igual que diferents tipus d'ocupats. Cs ha insistit a destacar que el diagnòstic és el mateix a la ciutat des de fa temps i que "totes les ocupacions són il·legals" mentre que el PP ha apuntat que garantir el dret a l'habitatge és "la prioritat" però "salvaguardant el dret a la propietat".  Al seu torn, des dels partits de govern, Albert Batlle, pels socialistes, ha mostrat l'oposició "absoluta" a les ocupacions i la plena disposició per abordar el problema mentre que Laura Pérez, pels comuns, ha posat èmfasi en el fet que les pràctiques s'han estès "pel problema de l'habitatge a Barcelona". "La millor manera de combatre les màfies és mobilitzar l'habitatge buit i lluitar", ha assegurat. Colau demana diferenciar el tipus d'ocupacions Preguntada més tard pel PP sobre si el govern considera que existeix o no un problema amb les ocupacions il·legals, Colau ha criticat "l'alarmisme" i la "falta de rigor" amb què s'aborda el problema per part d'alguns grups. En aquest sentit, ha afirmat que és "bàsic" distingir entre narcopisos o ocupacions de grans tenidors o fons d'inversió per part de famílies vulnerables. "Són dos fenòmens que no es poden barrejar", ha dit. A banda, ha afirmat que des de l'Ajuntament s'està actuant en els casos amb les famílies vulnerables mentre que ha defensat actuar en les de tipus delictius amb contundència amb les competències que té l'Ajuntament. Segons ha precisat posteriorment durant el ple la regidora d'Habitatge, Lucía Martín, dels més de 2.000 casos atesos per l'Ajuntament l'any passat, només en tres ocasions van tractar amb ocupacions de pisos que no eren buits, és a dir, que hi vivia algú abans de ser ocupat.

Summary: Barcelona aprova crear un grup de treball per abordar les ocupacions a la ciutat


El grup parlamentari de la CUP Crida Constituent ha presentat una esmena a la totalitat a la proposició de llei de CSQP sobre la modificació del Consell de Garanties Estatutàries (CGE). L’esquerra anticapitalista ha aportat un text alternatiu on demana que aquest òrgan no dictamini fins que no s’aprovi un nou estatus polític per a Catalunya, després del referèndum. La CUP considera que el CGE està condicionat pel Tribunal Constitucional (TC) i que l’Estatut actual, retallat pel TC, no està referendat pels ciutadans de Catalunya. En una roda de premsa d’aquest dimarts a la tarda, el diputat cupaire Benet Salellas ha criticat que CSQP vulgui modificar un CGE que “mesura les lleis sense cap legitimació democràtica”. Així, la CUP pretén que el CGE no pugui emetre cap més dictamen fins després del referèndum perquè “no té sentit demanar-ne” a un òrgan que té com a referent “un Estatut que no ha votat ningú”. A més, Salellas ha apuntat que “el bloc de constitucionalitat del CGE ve determinat per un TC que ha acceptat fer d’ariet polític del govern espanyol”. Així, el diputat cupaire ha reiterat que no es pot “sotmetre l’anhel constituent” a les decisions del Consell de Garanties. “No guanyarem sobiranies de cap mena de la mà del CGE”, ha afegit Salellas, que ha insistit en carregar contra CSQP: “Critiquem fermament que des de CSQP es vulgui reforçar el paper d’aquest statu quo i el de les institucions que estan cridades a mantenir-lo”. Finalment, Salellas ha lamentat que la proposició de llei de CSQP vol enfortir “aquells que avui són la cadena i la tenalla de recuperació dels nostres drets i llibertats”.

Summary: La CUP demana que el Consell de Garanties no dictamini perquè està condicionat pel TC


El Govern de la Generalitat sosté que el control estatal dels Mossos d'Esquadra se salta un article de l'Estatut i una llei orgànica, segons han indicat a l'ACN fonts de l'executiu. A més, considera que el fiscal superior de Catalunya, José María Romero de Tejada, s'extralimita les seves funcions, ja que amb la instrucció d'aquest dissabte es va més enllà d'ordenar alguna cosa concreta a una policia judicial, sinó que es decideix qui ha de donar les ordres. A més, les mateixes fonts remarquen que no s'ha fet un decret llei previ preceptiu. Aquest dissabte, una instrucció de la Fiscalia que ha deixat en mans del Ministeri de l'Interior el control dels Mossos d'Esquadra per intentar impedir la celebració de l'1-O. En concret, fonts del Govern indiquen que la decisió se salta l'article 164 de l'Estatut d'Autonomia de Catalunya, que recull que "correspon a la Generalitat el comandament suprem de la Policia de la Generalitat-Mossos d'Esquadra i la coordinació de l'actuació de les policies locals". L'executiu també sosté que aquesta decisió va contra la Llei orgànica 2/1986 de forces i cossos de seguretat, ja que considera que aquesta estableix que la vigilància d'espais públics i la seguretat correspon als Mossos d'Esquadra. La Generalitat està valorant impugnar aquesta instrucció davant de la Fiscalia i del Tribunal Superior de Justícia de Catalunya (TSJC), així com presentar un incident competencial davant del Tribunal Constitucional (TC). Abans de prendre una decisió, s'elaborarà un informe jurídic.

Summary: El Govern sosté que el control estatal dels Mossos se salta l'Estatut i una llei orgànica


L'alcaldessa de Barcelona, Ada Colau, reapareixerà en un acte institucional aquest dimecres per inaugurar les noves instal·lacions de l'Hospital del Mar amb el president de la Generalitat, Carles Puigdemont. L'alcaldessa està de permís de maternitat però ja va apuntar que prendria part en aquells esdeveniments que considerés essencials. De fet, també participarà divendres d'aquesta setmana en la inauguració d'unes jornades municipalistes internacionals organitzades per BComú, juntament amb l'alcaldessa de Madrid, Manuela Carmena.  Es dona la circumstància que Colau va tenir el seu segon fill precisament a l'Hospital del Mar.

Summary: Colau reapareix en un acte institucional per inaugurar les noves instal·lacions de l'Hospital del Mar amb Puigdemont


L'Ajuntament de Barcelona ha iniciat la tramitació del nou Reglament de Participació Ciutadana, que preveu celebrar una "multiconsulta" anual sobre les qüestions que aprovi el ple, ja siguin a iniciativa del govern, dels grups o dels ciutadans. Han de ser assumptes que siguin de competència municipal. Si aquest reglament prospera, durant tota una setmana es concentraran totes les consultes aprovades. La previsió és que això sigui al mes de maig, però l'alcalde podrà decretar quin és el període que prefereix i no el podrà modificar durant tot el mandat. No hi haurà consultes en any d'eleccions municipals. Aquesta normativa també regula les iniciatives populars.  La comissió de govern ha aprovat el projecte normatiu del nou Reglament de Participació Ciutadana, que passarà per comissió a l'abril i que, si tot va bé, es votarà al ple del mes de juliol. Aquesta normativa regula les consultes i també les iniciatives populars, així com els diferents àmbits de participació formal de la ciutat.  Pel que fa a les consultes, podran ser de districte o de ciutat. Caldrà que siguin sobre competències municipals i han de ser aprovades pel ple. Poden ser ciutadanes o a petició de la ciutadania si recullen 15.000 signatures.  "Multiconsulta" el 2018 Es concentraran totes en una "multiconsulta" que durarà una setmana i que permetrà el vot presencial o electrònic. L'actual govern aposta per celebrar-les al mes de maig, i remarquen que fixar aquesta data també permet que les entitats s'organitzin. En aquest mandat, per tant, només hi hauria temps per celebrar-la l'any 2018, ja que el següent ja és any electoral.  La regidora de Participació, Gala Pin, ha explicat que per molt que durant el ple es debatin molts temes que depassen les competències municipals, els serveis jurídics vigilaran que les consultes només preguntin sobre qüestions que competeixin l'Ajuntament.  Hi haurà un mínim de 30 dies de debat previ a la realització de la consulta i cada veí rebrà un llibret que explicarà les diferents qüestions que es pregunten i un article a favor i en contra de cada tema. Els resultats no seran vinculants jurídicament, perquè la llei no ho permet, però el reglament establirà que cada grup s'haurà de posicionar sobre si acceptarà o no el que decideixi la ciutadania.  S'elimina el límit del 50% mínim de participació perquè la consulta sigui vàlida, com recollia l'anterior reglament, perquè això "desincentiva la participació", ha argumentat Pin.  També regula les iniciatives populars Aquest reglament també regula les iniciatives populars perquè el ple debati una qüestió concreta, com per exemple el canvi de model del zoo que propugna l'entitat Zoo XXI. Cal comptar amb un nombre mínim de suports de l'1% d'empadronats a la ciutat més grans de 16 anys o que representin més del 3% d'aquesta població en tres districtes com a mínim. Es crearan diferents òrgans com la Comissió Assessora dels Processos Participatius i dues comissions de seguiment, així com una d'empara. "La gent té ganes de participar, com es va demostrar amb les mobilitzacions del 15-M, el que volem és que tingui més capacitat d'influència en l'agenda política", ha afegit el tinent d'alcaldia de Drets de Ciutadania, Jaume Asens, que ha indicat que el govern no vol menystenir els esforços per millorar la participació que s'han fet fins ara, creant òrgans als barris i als districtes i celebrant una consulta l'any 2010 sobre la reforma de l'avinguda Diagonal.

Summary: El govern de Barcelona planteja celebrar una "multiconsulta" anual al maig sobre qüestions de la seva competència


El grup municipal Demòcrata demanarà en la comissió de dilluns a l'Ajuntament de Barcelona que "condemni la guerra bruta de l'Estat" i que reclami a la fiscalia investigar els fets. Ho ha explicat aquest divendres el portaveu del grup, Jaume Ciurana, en una roda de premsa en què ha explicat les iniciatives que la formació presentarà a la comissió. "Volem saber què votaran PSC, PP i Cs, si estaran al costat de les clavegueres o de la decència", ha dit. D'altra banda, Ciurana ha anunciat que s'està negociant una declaració institucional per donar suport als 30 nous processats per l'organització de l'1-O, així com per denunciar la "vulneració" dels seus drets civils. A més, el grup demanarà al govern municipal que faci balanç de la construcció d'habitatge de lloguer social, que informi del nombre de persones que fan venda ambulant il·legal a la ciutat i que es faci una nova regulació de la distribució urbana de mercaderies.

Summary: El PDeCAT demanarà a l'Ajuntament de Barcelona que "condemni la guerra bruta de l'Estat"


Desigual ha arrencat la segona setmana de juny amb el 90% de les seves botigues obertes. Segons ha explicat la marca en un comunicat, Europa, l'Orient Mitjà i l'Àsia són els mercats amb més locals actius. Pel que fa a l'Estat, la companyia apunta que ja ha reobert "gairebé la totalitat de la seva xarxa de botigues". A excepció dels locals ubicats en aeroports, Desigual ha tornat a posar en marxa més de 80 establiments a tot el territori –la majoria es troben a Barcelona i Madrid, dues regions que aquesta setmana han entrat a la fase 2-. A Europa, l'empresa assegura que ja ha reobert el 93% de les botigues i que, durant les pròximes setmanes, posarà en marxa la resta, ubicades principalment a Bèlgica, França, Regne Unit, Suècia i Portugal. La reobertura d'espais ha anat acompanyada de noves mesures encaminades a protegir clients i treballadors davant possibles contagis de coronavirus. Durant els últims dies, la cadena de moda ha reforçat les tasques de desinfecció a les botigues, emprovadors i elements de contacte i ha adquirit productes com gel desinfectant, mascaretes i guants. En paral·lel, els treballadors controlen l'aforament de cada botiga i vetllen perquè els clients mantinguin les distàncies de seguretat.

Summary: Desigual ja ha reobert el 90% de les seves botigues a tot el món


La cinquena edició del festival internacional de cinema de crítica social Protesta se celebrarà del 20 al 28 d'octubre a Vic. Enguany el certamen ha rebut 579 curtmetratges provinents de 52 països diferents com ara Argentina, Brasil, França, Iraq, Nova Zelanda o Mèxic. Després de visionar tots els films, l'organització n'escollirà una desena que formaran part de la selecció oficial. Entre els premis que s'entregaran hi haurà el de Millor Documental i Millor Ficció, mentre que els espectadors entregaran el premi del Públic. El certamen continua mantenint viu l'esperit que el va fer néixer, la transformació de la societat a través del cinema, però aquest any l'organització ha volgut anar més enllà i donar cabuda a altres expressions artístiques que també poden ser altaveu de denúncia.  En aquesta edició, el Protesta amplia a una desena la quantitat de llargmetratges que es projectaran, majoritàriament, al Cinema Nou, un antic cinema que el festival va reobrir en l'edició passada. L'organització del festival vol donar la oportunitat als espectadors de veure pel·lícules que encara no s'han estrenat en sales comercials del país o que no han aconseguit distribució, segons asseguren a través d'un comunicat. Pel que fa al cartell de la cinquena edició del festival aquest té com a element central el David de Miquel Àngel, una escultura "que va generar incomoditat i polèmica per la seva nuesa quan es va exposar per primera vegada l'any 1504". Al cartell del Protesta, David apareix amb unes guixades censuradores. Segons informa el festival, es tracta d'un David "que no pot expressar (té la boca tapada), ni denunciar (té els ulls tapats), ni provocar (té els genitals tapats)". Amb la imatge del cartell d'aquesta edició, des de l'organització del festival s'apel·la a transcendir amb l'art per avançar socialment. El cartell és obra d'Ivette Matavacas, de les Masies de Voltregà, i és el resultat del concurs que des de la segona edició del festival es fa entre els alumnes del segon curs dels Ensenyaments Artístics Superiors de Disseny Gràfic de l'EASD (Escola d'Art i Superior de Disseny de Vic).

Summary: La 5a edició del Festival Protesta de Vic posarà el focus en l'art reivindicatiu


Gestió Parcmotor Castellolí SL, empresa gestora de Circuit Parcmotor, gestionarà durant els propers 20 anys la utilització i explotació del Campus Motor. Així ho ha acordat el Consell Comarcal de l'Anoia, que va treure a concurs públic, el passat mes de gener, la gestió d'aquesta instal·lació. Circuit Parcmotor pagarà un cànon anual a l'ens comarcal per l'edifici i, a més, farà una inversió, d'uns 700.0000 euros, per dur a terme les obres per completar les instal·lacions. Cal recordar que en aquests moments el Campus té les dues plantes superiors buides i pendents de les tasques d'adequació. El Campus Motor Anoia va entrar en funcionament al mes de desembre de 2013. En aquests anys, a banda d'acollir els serveis de Promoció Econòmica del Consell Comarcal, ja s'hi ha dut a terme una tasca important d'acostament de la comarca al sector del motor, que ara es vol multiplicar, amb el nou model de gestió. Fabricants automobilístics de primer nivell com SEAT, Mercedes, Volvo, Honda o Renault, grans agències d'esdeveniments, organitzacions, institucions i empreses locals hi han celebrat sessions de treball, presentacions i esdeveniments De la seva banda, Circuit Parcmotor Castellolí, ubicat a tocar de l'edifici, va néixer l'any 2009 com a Centre de Tecnificació del Motor i és una de les instal·lacions més destacades de Catalunya pel que fa a la innovació i suport a la indústria de l'automoció.

Summary: Circuit Parcmotor Castellolí gestionarà el Campus Motor per impulsar la indústria del motor a l'Anoia


Les Forces de Síria Democràtica (SDF), una aliança armada liderada per kurds, han anunciat aquest dissabte que ha caigut l'últim reducte de l'autoproclamat "califat" del grup jihadista Estat Islàmic a Síria. El portaveu de les SDF,Mustafa Bali, ha explicat a través de Twitter que han alliberat Baghouz, una ciutat de l'est de Síria i l'últim bastió jihadista, i que la victòria militar sobre Daesh ha culminat a aquesta ciutat. "Les Forces de Síria Democràtica declaren la total eliminació de l'autoproclamat califat i la derrota territorial de l'Estat Islàmic al 100%", ha piulat tot afegint que aquest és un dia "únic" en el qual volen commemorar "a milers de màrtirs els esforços dels quals van fer possible aquesta victòria". L'anunci de les SDF s'ha fet poques hores després que la Casa Blanca proclamés la victòria contra l'EI.

Summary: Cau l'últim reducte d'Estat Islàmic a Síria


El tribunal habilitarà sessió del judici de l'1-O el proper dilluns si no ha acabat amb els interrogatoris als acusats aquest dijous. D'aquesta manera, els magistrats descarten allargar el judici a divendres i, en cas que no doni temps a fer totes les declaracions, es faria també vista el dilluns. Encara falten per declarar vuit acusats entre aquest dimecres i dijous i aquesta fase s'ha d'acabar abans de dimarts, quan estan citats els primers testimonis com Mariano Rajoy, Artur Mas o Roger Torrent, entre d'altres. Segons avança TV3, el tribunal ha decidit que si no hi ha temps per enllestir els interrogatoris dels acusats en aquests dos dies també hi haurà sessió dilluns vinent.  El passat 1 de febrer, el tribunal va assenyalar les primeres sessions del judici i les va fixar de dimarts a dijous (els dies 12, 13, 14, 19, 20 i 21 de febrer). Els magistrats calculaven fer-ne prou per acabar els interrogatoris als 12 acusats i començar la setmana vinent amb els testimonis. De fet, dimarts ja van fer pública la citació als primers polítics que vindran la setmana que ve.  Si finalment s'habilita el dilluns, seria la primera vegada en el que va de judici que el tribunal ha d'habilitar una sessió extra per quadrar el calendari que els mateixos magistrats es van marcant.

Summary: El tribunal habilitarà el dilluns si no acaba els interrogatoris als acusats aquest dijous


Els estudiants de Ponent que havien de fer les proves de la selectivitat a Lleida finalment podran fer-les a una de les 9 seus de la capital tal i com estava previst. Així ho ha anunciat la Secretaria d'Universitats i Recerca l'endemà que es decretés el confinament perimetral del Segrià i el Govern valorés com podien fer les proves els residents fora la comarca. Aquests estudiants hauran d'acreditar el motiu del seu desplaçament i hauran de portar al declaració d'autoresponsabilitat. També hauran de presentar un comprovant conforme s'han matriculat a les proves, on hi consten els horaris i la seu assignada. Segons la Secretaria, els tècnics del Procicat han confirmat que és compatible la mobilitat dels estudiants afectats amb el confinament perimetral establert des del dissabte. El Procicat ha valorat que les mesures de prevenció i seguretat previstes per a les proves a Catalunya són suficients per prevenir el risc de contagi i evitar la propagació del coronavirus. Aquestes mesures es basen en la distància social de seguretat, l'ús de mascareta i la higiene de mans. A més, s'apel·la a la responsabilitat social dels participants perquè ningú vagi al centre assignat si té símptomes de covid-19 o si està en quarantena domiciliària. La comissió organitzadora de les PAU recorda als alumnes que hauran d'anar directament a la seu de la prova i, un cop finalitzat l'examen, hauran de tornar directament al municipi de residència. Són 1.694 els alumnes que tenen assignada alguna de les 9 seus d'examen de Lleida, sobre un total de 39.904 a Catalunya.

Summary: Els estudiants de Ponent podran fer la selectivitat a Lleida però hauran d'acreditar el motiu del desplaçament


El Cruïlla ha decidit cancel·lar l'edició d'aquest estiu i tornarà l'any que ve els dies 8, 9 i 10 de juliol. Tot i això, l'equip organitzador ha impulsat el Cruïlla XXS, un festival que oferirà durant tot el juliol una programació diària a espais emblemàtics de Barcelona. La programació constarà de més de 200 espectacles amb un màxim de 400 persones assegudes i amb distància de seguretat. Es programaran concerts, arts de carrer, monòlegs, circ i conferències, entre d'altres, mantenint l'equilibri entre grups consolidats i emergents. Les entrades del Cruïlla 2020 seran vàlides per a l'edició del 2021 i el festival contactarà amb tots els compradors i oferirà totes les opcions disponibles per als que no hi puguin assistir. Com han explicat en un comunicat, Cruïlla XXS és un cicle d'espectacles a l'aire lliure en alguns del espais oberts de la ciutat i que mantindrà "l'ànima del Cruïlla". L'equip del festival està treballant amb el Poble Espanyol, amb el Recinte Modernista de Sant Pau, amb el Teatre Nacional de Catalunya (TNC) per a disposar del seu jardí i amb l’Ajuntament de Barcelona per altres espais.   L'oferta del Cruïlla XXS, destaquen, respectarà les mesures de seguretat designades per la Fase 2 amb  400 persones assegudes, amb distància de seguretat, les mesures d’higiene necessàries, franges horàries d’accés i el compliment estricte de tota la normativa que estigui en vigor al juliol.   El director del Cruïlla, Jordi Herreruela, ha remarcat que amb el Cruïlla XXS volen "reactivar el sector cultural, des dels artistes fins a tots els professionals que treballen darrera de cada espectacle". Herreruela ha agraït "l'excel·lent  predisposició i el suport d’artistes, espais, administracions, mitjans i patrocinadors per compartir que no hi ha normalitat sense música, i per haver transformat entre tots un no en un gran sí”. Per la seva part la consellera de Cultura, Mariàngela Vilallonga, ha destacat que el festival Cruïlla "sempre mostra bons i diversos camins, fins i tot enmig del confinament" i els ha agraït les "propostes imaginatives i al mateix temps realistes". Vilallonga els ha mostrat tot el seu suport.  Entrades Les entrades del festival Cruïlla 2020 seran vàlides per a Cruïlla 2021 i el festival es posarà en contacte per email amb tots els compradors a finals de maig i oferirà totes les opcions disponibles per a aquells que no puguin assistir.

Summary: El Cruïlla cancel·la l'edició d'aquest estiu i impulsa un festival de petit format al juliol amb concerts diaris


Enric Pubill i Arnó ha mort a Barcelona als 86 anys, segons ha comunicat ICV a través de la xarxa social Twitter. “Ens ha deixat l'Enric Pubill, lluitador per la llibertat, amic, company, un dels nostres. No t'oblidarem mai. Que la terra et sigui lleu”, es llegia a l’entrada del partit a la popular xarxa social. Pubill va néixer a Barcelona el 28 de desembre del 1930 i amb 17 anys es va afiliar a les Joventuts Socialistes Unificades de Catalunya (JSUC), les joventuts del PSUC, formació que ja no deixaria. Després d’una infància i una adolescència marcades per la Guerra Civil i el franquisme –el seu pare, militant obrer d’esquerres, va marxar a combatre al front i després a l’exili a França des d’on anys després va tenir notícia de la seva mort- va ser pres polític i va estar onze anys empresonat durant el règim del dictador, primer a La Model i després a Burgos.  Quan el van deixar en llibertat, Pubill va estar tres anys desterrat a Madrid i després va haver de fer dos anys de servei militar a la Marina. Quan finalment va poder tornar a Catalunya es va reincorporar a la militància activa donant suport als presos i a les seves famílies.  En els anys de la transició va ser elegit president de l'Associació catalana d'Expresos Polítics i va col·laborar activament en nombroses accions de memòria històrica. Va ser impulsor del Memorial Democràtic i també va ser signant de la denúncia contra els crims del franquisme que ICV va presentar a la jutgessa argentina Servini. Pubill ha estat membre de les candidatures a les eleccions generals i catalanes d'ICV i darrerament d'En Comú Podem.

Summary: Mor l’històric militant del PSUC i president de l'Associació d'Expresos Polítics de Catalunya Enric Pubill als 86 anys


El diputat de Cs al Parlament David Mejía ha emplaçat aquest dimarts la Generalitat a recomanar que no es duguin a terme manifestacions com la que cada 11 de setembre organitzen les entitats independentistes per la Diada. "Haurien de recomanar les mínimes aglomeracions possibles", ha dit en una roda de premsa telemàtica, després que el Govern hagi prohibit les reunions de més de deu persones arran de la pandèmia de covid-19. Per això, Mejía ha instat el Govern a "no fer cas a l'ANC sinó als experts sanitaris". "No es pot posar en risc la salut dels catalans amb la finalitat d'escalfar els carrers", ha advertit. Sobre les futures eleccions catalanes, ha considerat "una pena" la negativa dels socialistes a concórrer amb ells als comicis i un senyal que "el PSC prefereix pactar amb els nacionalistes i fer un nou tripartit". Així mateix, ha defensat el canvi de cap de llista de Cs –la guanyadora de les primàries, Lorena Roldán, va ser substituïda la setmana passada per decisió del Comitè permanent del partit per Carlos Carrizosa– per l'"excepcionalitat" de la política catalana. "Creiem que Carlos Carrizosa és el millor candidat", ha defensat Mejía, que ha assegurat que el canvi de candidat "no té res d'antiestatutari". "En qualsevol cas, no hem renunciat mai ni renunciarem a la regeneració de la política", ha afegit.

Summary: Cs emplaça el Govern a recomanar no manifestar-se per la Diada: "No ha de fer cas a l'ANC sinó als experts sanitaris"


El president del Parlament, Roger Torrent, ha apostat perquè l'actual secretari general adjunt d'ERC, Lluís Salvadó, i el president del Consell Nacional, Josep Maria Jové, mantinguin un paper polític rellevant i continuïn incidint políticament fins on ells vulguin malgrat la seva condició d'investigats. "ERC no  es pot permetre el luxe d'anar perdent gent de la vàlua de Jové i Salvadó pel camí", ha defensat en una entrevista a 'El Matí de Catalunya Ràdio'. Segons ha explicat Torrent, en l'executiva d'aquest dilluns el partit "reforçarà les estructures de gestió" sota el lideratge d'Oriol Junqueras i Marta Rovira, deixant clar que aquests dos càrrecs no es modificaran. Preguntat per quin serà el seu paper, Torrent ha respost que ajudarà "allà on cregui el partit" però ha deixat molt clar que està centrat en la seva tasca de president del Parlament.  "ERC té de president Junqueras i Rovira de secretària general, i malgrat que els vulguin fer callar continuen liderant el nostre partit", ha volgut defensar Torrent. Segons ha avançat 'El Periódico', ERC té previst remodelar l'executiva per rellevar persones que estan sent investigades per l'1-O, com és el cas de Salvadó i Jové. El diari assenyala que diverses dones entraran a formar part de l'executiva i que l'actual portaveu del partit, Marta Vilalta, també assumirà la secretaria de comunicació del partit. Un càrrec que continua exercint Sabrià tot i ser president del grup parlamentari d'ERC des de l'absència de Junqueras i Rovira.  "Salvadó i Jové són elements importantíssims no només per al partit sinó també per les decisions polítiques que va prendre i prendrà el país. I crec que han de continuar tenint un paper polític rellevant fins on vulguin ells", ha defensat Torrent.  Si depèn d'ell, el president del Parlament ha volgut defensar que "no seria just" que haguessin de deixar d'incidir políticament.

Summary: Torrent aposta perquè Salvadó i Jové mantinguin un "paper polític rellevant"


Les bases d'EH Bildu han avalat l'abstenció a la investidura de Pedro Sánchez amb un suport del 81,4%. La participació en la consulta ha estat del 40,1% amb 5.441 vots, dels quals un 13,9% han estat negatius i un 4,6% en blanc. Així doncs, la militància del partit de l'esquerra independentista basca ha donat suport a la proposta de la direcció i els seus cinc diputats al Congrés facilitaran la investidura del candidat socialista, segons ha informat EH Bildu en un comunicat. La direcció d'EH Bildu va considerar que deixar pas al govern de coalició PSOE-Podem "impedeix l'accés de l'extrema dreta" al govern espanyol i obre una "finestra d'oportunitat" per resoldre "els greus problemes estructurals" de l'Estat. Segons EH Bildu, aquest govern és "l'última oportunitat" de l'Estat per demostrar per la via dels fets que existeixen les condicions per a una "democratització real". La decisió final d'EH Bildu s'ha conegut després de l'aval del Consell Nacional d'ERC, que també s'abstindrà.

Summary: Les bases d'EH Bildu avalen l'abstenció a la investidura de Sánchez amb un suport del 81%


Moviments ecologistes i socials celebren aquests dies a Madrid una cimera alternativa a la Conferència de les Nacions Unides sobre el Canvi Climàtic (COP25) i han criticat la poca ambició de la trobada institucional. La Cimera Social pel Clima es va inaugurar aquest dissabte i celebrarà un seguit d'activitats fins al proper divendres a la Universitat Complutense de Madrid. Reunions, tallers, accions de protesta, plantacions d'arbres, taules rodones, exposicions i debats se succeiran durant aquests set dies, en un esdeveniment que compta amb organitzacions d'arreu del món.  La cimera vol "visibilitzar les veus que la cimera oficial invisibilitza, així com exigir i reivindicar unes negociacions per posar fi a la crisi climàtica". Tot i que la inauguració oficial va ser aquest dissabte, la Marxa pel Clima que va recórrer els carres de Madrid el vespre del passat divendres ja va comptar amb la participació de moltes de les entitats que durant aquests dies portaran a terme aquesta 'contracimera'.  Entre els seus participants, Greenpeace, ha criticat que durant la primera setmana de la COP25 no s'estan tractant els temes veritablement importants i ha recordat als polítics que la societat està vigilant per si "escullen mercantilitzar el medi ambient a través d'un sistema per a traficar amb carboni, o si per contra prefereixen avançar cap a compromisos de reducció absoluta d'emissions com requereix l'emergència climàtica".  El director de l'organització a l'Estat, Mario Rodríguez, ha considerat que la gran marxa del passat divendres "hauria d'estar present en tot moment en l'agenda dels governs i les representacions polítiques en les negociacions a la COP, així com en les negociacions per a la formació d'un nou govern a Espanya". "No acceptarem retards ni trampes, l'emergència climàtica no pot esperar", ha declarat.  La directora de Greenpeace International, Jennifer Morgan, ha criticat que quan s'ha arribat a l'equador de la cimera "encara no s'ha vist que l'energia dels carrers s'hagi traduït en energia política en la taula de negociacions". Morgan ha instat als que lideren aquestes negociacions a "ser valents i trobar el camí a seguir".

Summary: Moviments socials i ecologistes fan una cimera del clima alternativa i critiquen la poca ambició de la COP25


La presidenta estatal de Cs, Inés Arrimadas, ha tornat aquest dilluns al Parlament. L'excap de l'oposició a Catalunya i el portaveu del grup, Carlos Carrizosa, han apel·lat a "l'esperit" dels dies 6 i 7 de setembre de 2017 -quan es van aprovar les lleis de la desconnexió- per demanar de nou a PSC i PPC una llista electoral constitucionalista. En aquest sentit, Arrimadas ha subratllat que el constitucionalisme hauria d'estar "més unit que mai" per "fer front al separatisme". A més, Arrimadas ha acusat l'expresidenta del Parlament, Carme Forcadell -empresonada a Wad Ras-, de permetre el "major atac" de deslegitimació a la cambra en 40 anys des de la seva restitució.

Summary: Cs apel·la a "l'esperit" del 6 i 7 de setembre de 2017 per demanar a PSC i PPC una llista electoral constitucionalista


El president d'Òmnium Cultural, Jordi Cuixart, considera que "mai més res tornarà a ser igual ni a Catalunya ni a l'Estat espanyol". Cuixart ho ha assegurat després d'exercir el seu dret a vot a l'Escola Industrial de Sabadell, on ha lamentat les actuacions de la policia espanyola en alguns col·legis i ha dit que "el món sencer està veient com l'executiu espanyol utilitza la violència davant l'única amenaça d'una papeleta". En aquest sentit ha assegurat que el Govern "sabrà respondre amb la mesura adient a aquest atac flagrant de les llibertats socials i nacionals de Catalunya". El president d'Òmniu també ha demanat als ciutadans "coratge" i ha insistit que "ningú es quedi a casa". "El dictador Franco no ha desaparegut, la repressió i la guerra bruta són aquí, tot allò que fa referència a la manca de llibertat d'expressió està aflorant de les clavegueres de l'Estat", ha remarcat Cuixat que ha dit que "mai mes res serà igual ni a Catalunya ni a l'Estat espanyol".  En aquesta línia ha dit que el Govern "estarà a l'alçada d'aquest moment històric i d'aquesta greu situació on veiem que l'Estat espanyol ha optat per la via no només repressiva, sinó violenta, i està utilitzant tots els recursos al seu abans per evitar que els catalans votin". Cuixart ha considerat que "s'ha acabat de desemmascarar l'Estat repressor que no té cap mirament cap a seus súbdits". Amb tot ha advertit que la Generalitat "sabrà respondre amb la mesura adient aquest atac flagrant a les llibertats socials i nacionals de Catalunya".  El president d'Òmnium també ha demanat a la ciutadania que voti i que "ningú es quedi a casa" perquè "la democràcia i les llibertats dels catalans estan en perill".

Summary: Cuixart adverteix que "mai més res serà igual ni a Catalunya ni a l'Estat espanyol"


La policia espanyola ha desarticulat una organització dedicada al tràfic de cocaïna a gran escala i al cultiu 'indoor' de marihuana. Els agents han detingut a la demarcació de Barcelona 11 persones implicades al tràfic de cocaïna a escala estatal i internacional i s'han intervingut 301 quilos de cocaïna, 280 grams de MDMA, 200.000 euros i vehicles de gran cilindrada. També s'han desmantellat dos cultius de marihuana. Els detinguts utilitzaven temporers portats directament des de Sèrbia per treballar en els cultius de cànnabis sàtiva, que tenien instal·lats en habitatges que llogaven en zones aïllades. Posteriorment, transportaven la droga en vehicles de gran cilindrada dotats de compartiments als quals s'accedia mitjançant l'ús conjunt d'interruptors vinculats a dispositius dels cotxes com la ràdio o intermitents.  L'operació es va iniciar quan els agents van tenir coneixement de l'existència d'un grup que pel que sembla es dedicava al tràfic de drogues a gran escala, tant a nivell internacional com estatal. Amb les primeres perquisicions van esbrinar que traficaven amb cocaïna i marihuana.  Els agents van comprovar que els narcotraficants comptaven amb diversos domicilis de seguretat llogats per amagar la cocaïna i d'aquesta manera evitar la intervenció total de la droga en cas d'intervenció policial. A més es va saber que havien realitzat en els pisos 'caletes' (habitacles ocults), dels quals només un nombre reduït de components de l'organització coneixia la seva existència.  Alguns dels membres de la trama residien en aquests pisos de forma continuada per custodiar la droga. Una vegada tenien la substància il·legal al seu poder, l'exportaven a través del port de Barcelona, portant-la fins a la instal·lació portuària en vehicles d'alta gamma. Els cotxes estaven proveïts d'habitacles ocults amb mecanismes electrònics avançats i per obrir-los o tancar-los era necessari l'ús de diversos interruptors. També utilitzaven automòbils robats per als intercanvis de la droga que abandonaven una vegada completada la transacció.  Així mateix, l'organització es dedicava al cultiu hidropònic de plantacions de marihuana que establien a l'interior d'habitatges. Per instal·lar els cultius 'indoor' sense aixecar sospites llogaven habitatges en zones aïllades, allunyades de nuclis urbans. A més dos o més membres del grup controlaven els treballadors de la plantació, que provenien de Sèrbia en ocasions amb documentacions falsificades. Aquests temporers estaven sotmesos a un control permanent per part dels guardians i tenien prohibida la sortida de l'habitatge per tal de no cridar l'atenció i simular que els habitatges es trobaven completament buits. Per evitar ser detectats, els habitants obstaculitzen i sortien dels domicilis i introduïen els utensilis necessaris per a l'hivernacle sempre a la nit, deixant les persianes baixades per no ser vistos des de l'exterior. Una vegada recol·lectada i envasada la marihuana l'enviaven a altres països com Alemanya i Holanda, mitjançant camions de gran tonatge. Obviaven així intermediaris en el procés, cosa que els reportava grans beneficis i gran part d'aquests guanys els reinvertien en la compra de partides de cocaïna per a la seva distribució a nivell estatal. L'operació ha conclòs amb la detenció a la demarcació de Barcelona d'11 persones implicades en els fets i la confiscació en els registres de 301 quilograms de cocaïna, 3.180 plantes de marihuana en diferents fases del creixement, 280 grams de MDMA, aproximadament 200.000 euros en efectiu i diverses joies valorades en 20.000 euros. A més s'han intervingut set vehicles i diversa documentació.

Summary: Desarticulen un grup que es dedicava al tràfic de cocaïna a gran escala i al cultiu de marihuana


Diverses companyies del sector ja han arribat a un pacte amb els treballadors ACN Barcelona.-Els estibadors han desconvocat les vagues dels dies 23, 26 i 27 de juny "com a mostra de bona voluntat i disposició a la negociació real", després que els treballadors i les direccions de diverses empreses portuàries hagin arribat a un acord en matèria laboral. En un comunicat conjunt de la Coordinadora Estatal de Treballadors del Mar, UGT, CCOO, CIG i CGT, els sindicats afirmen que "els treballadors queden a l'espera de concretar data de reunió per a la setmana que ve per formalitzar els acords assolits amb la majoria d'empreses". L'anunci dels sindicats arriba després de rebre una carta del president de l'Associació d'Empreses Estibadores Portuàries de Barcelona, Javier Vidal, en la qual sol·licita la suspensió de la vaga per afavorir la negociació i afirma que diverses companyies han sortit de la patronal Anesco arran dels acords assolits amb els treballadors.

Summary: Els estibadors desconvoquen les vagues dels dies 23, 26 i 27 de juny per negociar un acord amb les empreses portuàries


El candidat de la CUP, Carles Riera, ja és a la seu electoral triada per la CUP per aquest 21-D, l'antic conjunt fabril Bostik, a la Sagrera de Barcelona, convertit actualment en un espai autogestionat de creació artística i cultural. Riera, que hi ha arribat pels volts de les cinc de la tarda, està acompanyat dels membres de la llista i del Secretariat Nacional del partit. Tot i que no es preveu que els cupaires facin valoracions dels resultats dels comicis fins que siguin pràcticament definitius, si que s'ha anunciat una compareixença de la portaveu del Secretariat, Núria Gibert, per a les set de la tarda.

Summary: Riera es reuneix amb la seva llista i el Secretariat Nacional de la CUP per seguir la nit electoral a la Nau Bostik


Dues persones amb passaport espanyol es troben entre les 157 víctimes mortals en l'accident d'avió d'aquest diumenge entre Addis Abeba, a Etiòpia, i Nairobi, a Kènia, segons ha confirmat la companyia aèria Ethiopian Airlines en un comunicat. L'aerolínia ha confirmat que entre els 149 passatgers i els vuit membres de la tripulació del Boeing 737 no hi ha cap supervivent. La televisió estatal etíop EBC ha assegurat que a bord de l'aparell hi havia ciutadans de 33 nacionalitats. Sis minuts després d'enlairar-se, a les 8:44 del matí (hora local), s'ha perdut el contacte amb l'avió. De moment no han transcendit les causes del sinistre. El primer ministre etíop ha expressat el seu condol a les famílies de l'accident a través de les xarxes socials.

Summary: Dos espanyols entre les víctimes mortals de l'accident d'Ethiopian Airlines


Els Catarres han avançat aquest dimecres a través de les xarxes socials el primer senzill del seu nou disc que sortirà a la llum el proper 16 de març. La formació d'Aiguafreda i Centelles ha estrenat 'Fins que arribi l'alba', un dels temes de 'Tots els meus principis', el quart treball de la banda, que van acabar de gravar el passat mes de gener. Els protagonistes del videoclip són els tres components d'Els Catarres - Èric Vergés, Jan Riera i Roser Cruells-, però també hi participen altres persones d'edats molt diferents que ballen al ritme de la música en espais interiors i també en diferents punts emblemàtics de la ciutat de Barcelona, com el Port, Montjuïc, el Passeig Lluís Companys o la Ciutadella. Els osonencs presentaran el disc el 6 d'abril en el marc del Festival Cruïlla Primavera.

Summary: Els Catarres avancen 'Fins que arribi l'alba', el primer tema del seu nou treball que veurà la llum el 16 de març


La patronal Foment del Treball ha reclamat aquest dijous inversions per a impulsar l'economia catalana i ha recordat que la Comunitat de Madrid està creixent a més bon ritme. En una roda de premsa, el secretari general adjunt de la Comissió d'Economia i Fiscalitat de Foment, Salvador Guillermo, ha alertat que el PIB català ha crescut per sota de la mitjana espanyola en els dos últims trimestres. Un canvi de tendència causat, principalment, pel fre de la indústria que està patint la manca d'inversió, la falta de pressupostos i a un escenari internacional incert marcat per la desacceleració de mercats com l'alemany, segons Guillermo. Per evitar que Catalunya "perdi pistonada", ha reclamat que es dediqui "més temps i recursos" a una agenda "econòmica i social" per a impulsar la competitivitat, que hauria de passar per una fiscalitat més competitiva.

Summary: Foment reclama inversions per a impulsar l'economia catalana i recorda que Madrid creix a més bon ritme


Lluís Puig prendrà possessió aquest dimecres com a nou conseller de Cultura de la Generalitat en substitució de Santi Vila. En una entrevista amb l'ACN, Puig ha explicat que entoma el repte amb la "il·lusió" i "l'honor" de viure un moment polític com l'actual des de la "màxima responsabilitat". En aquesta línia, ha assegurat que continuaran gestionant el dia a dia amb un posicionament "ferm i compromès amb el procés". "Tota la meva vida l'he dedicat a la cultura, des del món associatiu, empresarial i de l'administració pública. Em sento afalagat", ha precisat. El conseller de Cultura entrant no preveu grans canvis en la línia que ha seguit el Departament liderat per Vila, amb qui mostra una "sintonia extraordinària". "Farem que ni es noti que hi ha hagut un canvi", ha reblat. El que serà nou conseller de Cultura ha agraït la confiança mostrada pel president de la Generalitat, Carles Puigdemont, i el conseller Santi Vila, i també ha tingut paraules d'agraïment per l'expresident Mas i l'exconseller Mascarell, amb qui també va col·laborar colze a colze.  En declaracions a l'ACN ha explicat que espera que "l'experiència acumulada" els darrers sis anys al Departament de Cultura li serveixi en la nova etapa. "Treballaré amb tota l'energia i  la il·lusió de què sigui capaç", ha precisat.  Sintonia amb Vila Puig espera fer un "traspàs àgil" amb el conseller de Cultura sortint, Santi Vila, que assumeix noves responsabilitats al capdavant de la conselleria d'Empresa i Coneixement.  En aquesta línia, afirma sentir-se "encantat" amb l'equip actual del Departament i es mostra cautelós a l'hora de determinar àmbits de treball prioritaris: "Tots els aspectes treballats els últims mesos ens preocupen per igual i volem q tirin endavant amb força", ha insistit. Una trajectòria dedicada a la cultura popular El nou conseller de Cultura, que ha dedicat tota la seva trajectòria professional a la cultura popular, assumeix el càrrec entenent que també és un reconeixement per al sector. "Hi ha una activitat cultural boníssima en el món associatiu i municipal", ha conclòs. De fet, Puig era fins ara el director general de Cultura Popular, Associacionisme i Acció Culturals de la Generalitat. El nou conseller té estudis musicals, de dansa, producció audiovisual i d'Humanitats a la Universitat Oberta de Catalunya i ha exercit com a director artístic del Mercat de Música Viva de Vic i director de la Fira Mediterrània. Va rebre el Premi Nacional de Dansa el 1984. Director de l’empresa Vesc (Vèrtex Empresarial de Serveis Culturals SL) dedicada a la cançó, la música i la dansa catalana d’arrel tradicional i de tota la Mediterrània, ha ocupat també el càrrec de cap de l'Àrea de Recursos del Centre de Promoció de la Cultura Popular i Tradicional Catalana. Ha estat sardanista (Minyons d’en Serrat, Asert), dansaire i director de diversos esbarts (Terrassa, Catalunya Dansa, Igualadí, Ciutat Comtal, Rubí). Músic del grup folk Ministrils del Raval i fundador i gestor de diverses entitats culturals terrassenques, com ara Carnavalis, Treure Ball, Ball d’en Serrallonga, Atreu o el Grup d'Estudis sobre la Festa Major de Terrassa. Puig també ha endegat i dirigit el projecte Casa de la Música de Terrassa (junt amb Salt, Mataró, l’Hospitalet de Llobregat i Manresa) i forma part de les taules sectorials d’Indústries Culturals i de Música pel Pacte Cívic per a la Cultura de Terrassa.

Summary: Lluís Puig: "Continuarem gestionant el dia a dia amb un posicionament ferm i compromès amb el procés"


El Consell Nacional d'ICV aprovarà aquest dissabte el calendari de primàries per escollir els nous coordinadors nacionals i donarà el vistiplau a la ponència política que es debatrà en l'assemblea nacional del proper 8 i 9 d'abril. Un document en què la direcció actual aposta per la creació d'un nou subjecte polític que aglutini totes les forces de l'esquerra alternativa. Enlloc d'un nou partit, els ecosocialistes plantegen la fórmula de "cooperativa política", amb una única marca en la qual quedarien integrades les diferents formacions. Ningú perdria les sigles, però la cooperativa treballaria com un ens independent, sense quotes partidistes. "Una cooperativa política representa la construcció d’un nou espai a partir de principis com la cooperació, la fraternitat, un procés de baix a dalt i el respecte a les diferents cultures polítiques, deixant de banda lògiques competitives", descriu la ponència a la qual ha tingut accés l'ACN. "La confluència no serà possible si no tenim, tots els actors, militants i activistes de les diferents organitzacions, plataformes o moviments, la capacitat de sortir de les nostres pròpies formes d’organització per construir-ne una de pròpia i conjunta, que ha de ser entesa com l’espai d’allò comú". És una de les màximes que es planteja en el document polític que debatrà la militància del partit durant la XI Assemblea Nacional. A més d'ICV i EUiA, el nou subjecte polític –que tindria una única marca arreu- també hauria d'incloure a Podem, En Comú, EQUO, a persones independents i a sectors del PSC que reivindiquen el canvi de l'statu quo del 1978. Els ecosocialistes fins i tot volen fer una crida a aquells independentistes que descartin la unilateralitat i prefereixin unir forces a l'entorn de la defensa del dret a decidir i el referèndum.  "La cooperativa és una estructura prou flexible per adaptar-se a cultures polítiques diferents i trajectòries organitzatives diverses; una plataforma àgil, en xarxa, creativa, que utilitza de forma intel·ligent les diverses pràctiques polítiques. Alhora, la cooperativa permet el grau necessari d’organicitat imprescindible perquè un projecte sigui estable, permanent i amb control democràtic", s'indica en el document. "Avui a Catalunya estem en condicions de construir el nou PSUC del segle XXI", s'hi afegeix. Per a aquest nou espai polític no proposen cap nom concret, però si recomanen establir algunes línies internes d'actuació per garantir la participació de tota la militància: "el funcionament es basarà en una democràcia total, en el principi d’una persona - un vot". Els organismes de direcció i coordinació i les llistes electorals seran confeccionades "de forma oberta en la seva totalitat" i haurà de tenir una direcció "el més plural i col·lectiva possible", tot i no defugir l'existència de lideratges polítics i socials "necessaris" en l'activitat política. La direcció d'ICV reconeix que els processos de confluència que s'han fet fins ara "no han estat fàcils" i han tingut "costos" per al partit. Això, però, no els fa canviar la idea que va sortir de la X Assemblea: "és el camí correcte". Per enfortir les confluències "és necessari consolidar i enfortir" Iniciativa. Per això, plantegen una ICV "més permeable, oberta a la pròpia transformació i disposada a l’aliança i l’acord per a l’assoliment de passos endavant en la construcció d’un nou espai de l’esquerra alternativa, que disputi l’hegemonia al poder establert". La ponència política subratlla la necessitat d'enfortir les relacions amb tots els protagonistes de la confluència, "però molt especialment amb Podem, per la importància estratègica que té el fet que sigui una força política estatal que defensa la nova política i reconeix la plurinacionalitat de l’estat espanyol i el dret a decidir de Catalunya". De la mateixa manera, creuen que s'ha de treballar per l'apropament entre Podem i Izquierda Unida, "per no repetir l’error de les recents eleccions generals, que han deixat un milió de ciutadans i ciutadanes amb una representació de només dos diputats, quan la suma asseguraria el sorpasso en relació al PSOE". La Catalunya que volen Guanyar el debat ideològic és "essencial" per construir una societat diferent. ICV veu imprescindible canviar les prioritats catalanes, espanyoles i europees perquè els drets socials tornin a ser protagonistes. Per això, proposen que les noves prioritats passin per "el rescat social i una profunda intervenció en la distribució de la renda; una fiscalitat orientada a la igualtat de drets, deures i oportunitats, que permeti el finançament de les polítiques generadores d'igualtat que reverteixin la situació actual; una xarxa suficient de serveis públics universals a l'abast de tothom; la regulació de les transaccions internacionals, especialment les especulatives. També reclamen una societat que combati el patriarcat; un sistema de relacions laborals que garanteixi el desenvolupament econòmic com els drets de les treballadores i els treballadors; una política efectiva de lluita contra el canvi climàtic; i una política d’estalvi, eficiència, energies netes i autoconsum. El referèndum i el processos constituents tant a Catalunya com a l'Estat són dues propostes recurrents que situen com la solució necessària al conflicte entre Catalunya i Espanya. Calendari de primàries Aquest dissabte el Consell Nacional aprovarà el reglament de la consulta interna per a l'elecció dels dos coordinadors nacionals del partit (almenys un haurà de ser una dona). És probable que aquest mateix dissabte, un cop aprovat el reglament, es comencin a postular els candidats, tot i que fins dilluns 8 de febrer no s'obrirà el període per recollir els avals.  Dilluns 22 de febrer es lliuraran els avals a la secretaria d'organització i es proclamaran les candidatures que optaran a la coordinació nacional. La campanya per defensar els diferents projectes es farà entre el 23 de febrer i el 6 de març i la votació per part de la militància i els amics d'ICV es farà entre el 7 i l'11 de març. Dilluns 14 de març es publicaran els resultats i es proclamarà la nova coordinació nacional del partit. Així doncs, ICV ja tindrà nova direcció el 7 i 8 d'abril, quan arribi l'Assemblea Nacional que ha de definir el full de ruta de l'organització.

Summary: ICV aposta perquè les esquerres conflueixin en una nova "cooperativa política" amb què disputar l'hegemonia a la dreta


El vicepresident d'Òmnium Cultural, Marcel Mauri, ha demanat que, "aquesta vegada sí", hi hagi una "resposta unitària" de les institucions catalanes, els partits i el sobiranisme davant del "nou atac" que suposa el rebuig del Tribunal Suprem perquè pugui anar al Parlament Europeu, tot i la sentència del TJUE. D'altra banda, Òmnium ha demanat "l'empara" de Brussel·les davant del que consideren que és un "atac" dels "poders de l'estat" al Parlament Europeu, al TJUE i a les institucions europees. "És hora que Europa reaccioni", ha reclamat Mauri, en una atenció als mitjans, en què ha traslladat "tota la solidaritat" a Junqueras i als republicans. D'altra banda, també ha instat el govern espanyol a "demostrar si es creu la legalitat internacional i els drets humans".  Mauri ha explicat que cal una resposta "des del carrer", amb mobilitzacions, però també des de les institucions, perquè estiguin "a l'altura": "Cal que des d'Europa se'ns senti", ha reblat. Per això s'ha "compromès" que des de l'entitat es treballarà per una resposta "a l'altura". El vicepresident de l'entitat ha explicat que "és hora que Europa reaccioni i respongui davant de la vulneració dels drets fonamentals", no només de Junqueras, sinó també dels mateixos ciutadans europeus. Finalment, ha reiterat la petició de nul·litat de la sentència per un judici on s'han comès "tantes irregularitats".

Summary: Òmnium exigeix una "resposta unitària" d'institucions i partits davant "l'atac" a Junqueras


Els nou detinguts a Barcelona en les manifestacions contra el Consell de Ministres del 21-D majors d'edat han sortit en llibertat, cinc d'ells amb l'obligació de compareixença periòdica, retirada del passaport i prohibició de sortir del territori. Els nois han declarat als jutjats d'instrucció en funcions de guàrdia de la Ciutat de la Justícia, concretament als jutjats d'instrucció 14, 15 i 16, perquè estan investigats en una causa oberta per desordres públics i atemptat a l'autoritat. Des de les deu del matí i fins la seva sortida, a mitja tarda, desenes de persones han fet una concentració reclamant la seva llibertat. Alerta Solidària i Arran han denunciat una "repressió excepcional" amb uns "atestats prefabricats que venien de Madrid" i han dit que havien obligat els detinguts a declarar en castellà. ((En aquesta notícia hi havia una errada que ha estat corregida)) Durant tot el dia, des de les deu del matí i fins les sis de la tarda, un grup que ha fluctuat entre la quarantena i el centenar de persones s'ha concentrat a les portes de la Ciutat de la Justícia cridant i mostrant una pancarta en favor de la llibertat de tots els detinguts en els actes en contra del Consell de Ministres del 21-D. Després de la sortida de l'últim detingut Norma Pedemonte, portaveu d'Alerta Solidària, ha explicat que "hi havia una clara voluntat de provocar per part del govern espanyol", ha dit que hi havia "promeses que es van fer que no han estat respectades per part del govern català" i ha dit indicat que s'ha obligat els detinguts a respondre en castellà. Per la seva banda, Adriana Roca, portaveu d'Arran ha dit que "el govern català ha estat criminalitzant la protesta i sembrant el terreny perquè hi hagi aquesta repressió".

Summary: ANUL·LA L'ANTERIOR:En llibertat els detinguts a Barcelona en les manifestacions contra el Consell de Ministres del 21-D


El Govern, i una trentena de municipis de la Segarra, l'Anoia, la Conca de Barberà i l'Urgell han tancat un acord per la portada d'aigua de l'embassament de Rialb a través de canal Segarra-Garrigues. En una reunió que ha tingut lloc aquest dimecres al vespre al Departament de Territori i Sostenibilitat, s'ha desencallat una qüestió històrica que ha de permetre garantir l'aigua de boca als municipis afectats. El projecte que inclou una obra nova de 130 quilòmetres de canonades  i estacions de bombeig valorat en 21,1 MEUR s'ha pogut desencallar a partir d'un document que porta per nom 'El Gran Pacte del Segarra-Garrigues' consensuat entre els municipis d'aquestes quatre comarques que s'han de beneficiar de l'aigua. Després d'una carència de 5 anys es pagarà entre 0,59 i 0,75 euros el metre cúbic en 3 trams diferenciats que tindran una representació repartida en funció del seu pes al consorci que gestionarà la infraestructura. El dia que finalitzava el termini que havia donat el Govern en un ultimàtum als municipis i el consell comarcal de la Segarra per tancar un acord sobre la portada d'aigua de boca de Rialb a través del canal Segarra-Garrigues, s'ha tancat el 'Gran Pacte' que farà possible aquest projecte que s'allarga de fa anys. Tant el conseller de Territori i Sostenibilitat, Josep Rull, que ho ha manifestat a través de les xarxes socials, com el delegat del Govern a Lleida, Ramon Farré, han destacat el ''projecte de país'' que permet aquest acord que suposa una ''primera pedra'' per fer arribar aigua de boca a unes 75.000 persones. Així mateix, el president del Consell Comarcal de la Segarra, Xavier Casoliva, ha mostrat la seva satisfacció per l'acord final que ''satisfà a totes les parts'' i també ha volgut destacar la ''generositat de la Segarra'' que l'ha fet possible. A l'acord s'ha arribat amb els punts establerts en el document consensuat pels municipis afectats arran de l'última proposta que va fer la conselleria en la que es van especificar 3 trams de facturació retornant la inversió a l'aigua. Els primers cinc anys, amb carència, l'aigua es pagarà a una mitjana de 0,57 euros el metre cúbic però una vegada hagi passat aquest període es pagarà a 0,59 euros el metre cúbic al tram format per Tàrrega; a 0,69 euros el metre cúbic al tram 2 format per 18 municipis de la Segarra, Ossó de Sió i Verdú, a l'Urgell, i Montmaneu i Pujalt, a l'Anoia; i a 0,75 euros per metre cúbic al tram 3 format per 8 municipis de la Conca de Barberà, segons ha confirmat Casoliva. Cada tram tindrà representació al consorci que gestionarà aquesta infraestructura i serà en funció del seu pes de manera que els del tram 2 amb la Segarra hi tindrà 7 membres, i els altres quatre municipis d'aquest tram un cadascun. Això sumarà entre el 54 i el 55% de representació del consorci. El tram 1 hi tindrà 3 membres, amb un 35% de la representació i el tram 3 hi tindrà 2 membres amb un 10% de la representació. En qualsevol cas i per no afavorir la posició del tram 2, qualsevol decisió que es prendrà al consorci haurà de comptar amb el 60% del total de vots. Un projecte d'alta envergadura El projecte inclou una obra nova de 130 quilòmetres de canonades i estacions de bombeig valorat amb més de 21,1 milions d'euros que farà l'ACA. El Govern, mitjançant l'ACA aporta la potabilitzadora i un import de 10 milions d'euros. Les diputacions hi aporten 5 milions que són 2 milions de Tarragona, 2 de Lleida i 1 de Barcelona. La resta dels 6,1 milions els municipis beneficiaris que els retornaran amb els metres cúbics consumits, ja que estan inclosos en aquest preu. Tal com va anunciar el Govern a final de l'any passat amb aquesta ''primera pedra'' del projecte es pot fixar un calendari que preveu que en 6 mesos s'hauria d'aprovar el projecte i que una vegada estiguessin fetes les expropiacions en vista al 2018 es podrien licitar les obres per tal que a mitjans d'aquest any es començaria a executar l'obra per finalitzar-la al 2019.

Summary: Es tanca l'acord per a la portada d'aigua de Rialb a municipis de la Segarra, l'Anoia, la Conca de Barberà i l'Urgell


Agents de la Unitat Regional de Medi Ambient (URMA) de la Regió Policial Metropolitana Nord dels Mossos d’Esquadra han denunciat per maltractament animal un criador de gossos sense llicència que tenia animals amb les cordes vocals tallades perquè no bordessin. La investigació va  començar a finals de l’any passat per la informació que un testimoni va facilitar al cos policial. El denunciat tenia les instal·lacions on criava els gossos a Lliçà d’Amunt (Vallès Oriental). En una primera inspecció els agents van comprovar que l’home no tenia l’anomenat nucli zoològic, el document que permet fer de criador. També van detectar que hi havia gossos que no bordaven i feien sorolls estranys. Davant d’això van fer una segona inspecció, aquest cop amb un veterinari, que va permetre detectar que hi havia gossos amb les cordes vocals tallades. Segons el relat policial, el criador sense llicència no va poder acreditar que les intervencions en els animals haguessin estat fetes per un veterinari. A més, a les instal·lacions es van trobar utensilis dels que habitualment s’utilitzen per fer operacions d’aquest tipus. Amb tot, no es va poder acreditar que haguessin estat fetes per l’individu. La investigació també va poder determinar que els gossos mutilats eren els que l'home feia servir per criar. Els cadells, que venia a tercers, no estaven operats. També es va poder comprovar que els animals afectats es feien servir com a models publicitaris. Per tot plegat l’home va ser denunciat per maltractament animal.

Summary: Denuncien per maltractament animal un criador sense llicència que tenia gossos amb les cordes vocals tallades


La vicepresidenta i portaveu de la Generalitat Valenciana, Mónica Oltra, ha dit aquest divendres que confia que la delegació del govern espanyol "ordeni, protegeixi el dret a la reunió pacífica i impedeixi que siguin agredides i vulnerades en la seva integritat física" les persones que es manifestin aquest dissabte amb motiu del 25 d'abril. Oltra ha fet aquestes declaracions als mitjans en ser preguntada per l'autorització per part de la delegació del govern espanyol de dues concentracions organitzades per plataformes pròximes a la ultradreta en rebuig a la manifestació organitzada per Acció Cultural del País Valencià amb el lema 'País Valencià, un país obert' i que homenatjarà Guillem Agulló, l'independentista i antifeixista assassinat ara fa 25 anys per l'extrema dreta.  La portaveu del Consell ha dit que "sense retallar el dret a la reunió, sí que s'ha d'ordenar que dret a la reunió pacífica no esdevingui una batalla campal on grup de gent d'ultradreta agredeix els manifestants que intentin reunir-se de manera pacífica". Oltra ha dit que les dues mobilitzacions "són de signe contrari" i que a València "malauradament tenim molta experiència que les manifestacions d'ultradreta són molt violentes i se'n surten dels paràmetres constitucionals de reunió pacífica" perquè "alguns van a una manifestació a pegar a altres, amb vares i pals".  La vicepresidenta valenciana ha recordat les agressions durant la manifestació del passat 9 d'octubre i ha dit que si la delegació del govern espanyol rep una comunicació i es fa "una altra convocatòria d'aquest signe, no només contrari sinó violent" ha de valorar que l'autorització s'ha de celebrar a una distància llunyana.  Sobre la concentració convocada per España 2.000 davant la seu de Compromís aquest mateix dissabte, Oltra ha dit que li sembla més "un setge a un partit polític" perquè es fa a la seu i "pel perfil de qui convoca, que té antecedents violents".

Summary: Oltra confia que la delegació del govern espanyol "protegeixi" de la ultradreta la manifestació del 25 d'abril valencià


La Unió Europea de Radiodifusió (UER) ha decidit cancel·lar el Festival d'Eurovisió que s'havia de celebrar a la ciutat de Rotterdam, als Països Baixos, el proper 16 de maig. Es tracta d'una decisió "inevitable" davant la impossibilitat de celebrar un esdeveniment d'aquestes dimensions enmig de la pandèmia del coronavirus. Durant les últimes setmanes, l'organització "ha explorat" alternatives per a què el festival pogués mantenir-se, però la "incertesa" creada per la propagació de la Covid-19 a tota Europa i les restriccions dels governs han comportat la suspensió. La UER continuarà amb les conversacions amb la ciutat de Rotterdam per poder organitzar el certamen de la cançó l'any que ve a la mateixa localitat holandesa. En la 65 edició del festival hi havien de participar 41 països. El representant d'Espanya, escollit per RTVE, era el cantant Blas Cantó, amb el tema 'Universo'.

Summary: El Festival d'Eurovisió, cancel·lat pel coronavirus